American Airlinesin lento 587

American Airlinesin lento AA587 oli American Airlinesin reittilento John F. Kennedyn kansainväliseltä lentoasemalta Domiminikaanisen tasavallan Las Amémicas José Francisco Pena Gomezin kansainväliselle lentoasemalle. Lennolla 12. marraskuuta 2001 käytetty Airbus A300B4-605R syöksyi asuinalueelle pian lentoonlähdön jälkeen, kun koneen sivuvakain irtosi koneesta.

Onnettomuudessa kuoli 265 ihmistä, ja se on Yhdysvaltain historian toisiksi pahin lento-onnettomuus.

 Tausta 
 Lentokone 
Onnettomuuskone oli malliltaan Airbus A300B4-605R, rekisteritunnukseltaan N14053 ja valmistenumeroltaan 420. Se oli toimitettu uutena American Airlinesille heinäkuussa 1988. Onnettomuuspäivään mennessä koneella oli lennetty yhteensä 37 550 tuntia 14 934 lennon aikana.National Transportation Safety Board s. 28. Lentokone oli varustettu kahdella General Electricin CF6-80C2A5-suihkuturbiinimoottorilla.National Transportation Safety Board s. 43.

 Miehistö 
Lennon kapteenina toimi 42-vuotias Edward States. Hänellä oli yhteensä 8 050 tunnin lentokokemus, josta 3 448 kapteenina. Niistä onnettomuuskonemallin kapteenina hän oli lentänyt 1 723 tuntia. Hän oli liittynyt American Airlinesille heinäkuussa 1985, ja sai A300-tyyppikoulutuksen syyskuussa 1998 ja Boeing 727 -tyyppikoulutuksen joulukuussa 1991. Kapteeni oli käynyt viimeisimmässä terveystarkastuksessa kesäkuussa 2011, jossa hänet todettiin täysin toimintakykyiseksi.National Transportation Safety Board s. 23–24.

Perämies oli 34-vuotias Sten Molin. Hänellä oli yhteensä 4 403 tunnin lentokokemus, josta 1 835 onnettomuuskonemallilla. Hän oli liittynyt yhtiön palvelukseen maaliskuussa 1991 ja oli tehnyt onnettomuuskonemallin tyyppikoulutuksen marraskuussa 1998. Hän oli käynyt viimeisimmässä terveystarkastuksessaan lokakuussa 2001, ja hänet määrättiin käyttämään näköä korjaavia linssejä.National Transportation Safety Board s. 25.

 Lento 
 Valmistelut 
Onnettomuuskone laskeutui onnettomuutta edeltävänä iltana John F. Kennedyn kansainväliselle lentoasemalle kello 22.31 (EST). Se oli lähtenyt Costa Rican Juan Santamarían kansainväliseltä lentoasemalta ja teki välilaskun Miamin kansainvälisellä lentoasemalla. Lennolla ei tapahtunut lentäjien mukaan mitään poikkeavaa.National Transportation Safety Board s. 15.

Lento 587 oli ensimmäinen lento saman miehistön yhden päivän edestakaisella matkalla. American Airlinesin mukaan kapteeni kirjautui sisään kello 6.14 ja perämies 6.30. He saapuivat koneelle kello 7.00, jolloin matkustamohenkilökunta oli jo siellä. Lentokoneen tankkaaminen aloitettiin noin kello 7.10, ja sen aikana toinen lentäjistä kiersi koneen. Tankkaus lopetettiin kello 7.45 eikä sen suorittaja huomannut koneessa mitään epätavallista. Kello 7.30 ja 8.00 välisenä aikana kapteeni ilmoitti lentoyhtiön huolto- ja avioniikkahenkilöstölle koneen toisen trimmijärjestelmän olevan epäkunnossa. Kaksi tekniikkoa tarkisti koneen, ja se lopetti vikailmoituksen antamisen. Tarkistus kesti 5–7 minuuttia.National Transportation Safety Board s. 16.

 Onnettomuus 
Lennolle 587 annettiin lupa lähteä portilta liikkeelle kello 8.59. He saivat rullausohjeet kiitotielle 31L noin kello 9.01, ja perämies kuittasi ohjeet. Kapteeni käski perämiehen tarkistaa peräsimet. Tarkistus oli ohi kello 9.02 mennessä. Lennon oli tarkoitus seurata Japan Airlinesin lentoa 47. Se sai lähtöluvan kello 9.11, ja lennonjohto varoitti lennon 587 miehistöä edeltävän koneen jättöturbulenssista. Lento 587 sai lähtöluvan kello 9.13, jolloin perämies kysyi kapteenilta, onko tämä tyytyväinen etäisyyteen edellä lentäneeseen Japan Airlinesin koneeseen. Kapteeni kuittasi.National Transportation Safety Board s. 17.

Lento 587 nousi ilmaan kello 9.14.29, minuutti ja 40 sekuntia Japan Airlinesin koneen jälkeen. Lennonjohto pyysi konetta kääntymään vasemmalle ja ottamaan yhteyttä New Yorkin TRACON-lähtölennonjohtoon. Kapteeni kuittasi ohjeen viisi sekuntia myöhemmin. Miehistö otti yhteyttä lähtölennonjohtoon ja kertoi olevansa vajaan 400 metrin korkeudella keskimääräisen merenpinnan yläpuolella. Lennonjohto käski kello 9.15 koneen nousta vajaan neljän kilometrin korkeuteen, ja kapteeni kuittasi käskyn viisi sekuntia myöhemmin.

Lento oli 518 metrin korkeudella, kun lennonjohto käski miehistöä kääntymään vasemmalle kohti kaakkoa. Kone alkoi tärisemään käännöksen aikana, mikä johtui luultavasti edeltävän koneen jättöturbulenssista. Perämies yritti korjata tilannetta kääntämällä peräsintä useita kertoja, jolloin pystyvakaimeen kohdistui suuria voimia. Perämiehen toimet olivat tarpeettomia, mutta perämiehellä myös aiempaa taustaa liian voimakkaasta reagoinnista turbulenssiin. Liian voimakkaat korjausliikkeet aiheuttivat koko peräsimen irtoamiseen, ja kone syöksyi ohjauskyvyttömänä asuinalueelle. Syöksyn aikana molemmat moottorit irtosivat koneesta ja putosivat sadan metrin päähän toisistaan. Vasen moottori törmäsi huoltoasemaan ja oikea kotirakennukseen ja sen pihalla olleeseen veneeseen. Törmäysalueella neljä asuntoa tuhoutui täysin, lisäksi kolme vakavasti ja kolme lievästi. Onnettomuudessa kuoli kaikki koneen 260 matkustajaa ja viisi ihmistä maassa, mikä tekee siitä Yhdysvaltain historian toisiksi pahimman lento-onnettomuuden.

 Onnettomuuden syy 
Onnettomuuden tutki Yhdysvaltain kansallinen liikenneturvallisuuslautakunta (NTSB), jonka mukaan onnettomuuden todennäköinen syy oli perämiehen liian voimakkaat ja tarpeettomat peräsimen ohjausliikkeet.National Transportation Safety Board s. 174. Perämies ei tiennyt koneen ohjainpolkinten olevan hyvin herkät ylireagoinnille. Perämies luuli olevansa yhä jättöturbulenssissa, vaikka turhat ohjausliikkeet aiheuttivat hallitsemattomat liikkeet. Ne puolestaan aiheuttivat peräsimen irtoamisen, mikä johti hallinnan menetykseen. Koska onnettomuus tapahtui vain kaksi kuukautta syyskuun terrori-iskujen jälkeen, syyksi epäiltiin myös terrorismia.

 Lähteet 


 Viitteet 

Luokka:Vuoden 2001 lento-onnettomuudet
Luokka:Queens
Luokka:Lento-onnettomuudet New Yorkissa